钦定古今图书集成/理学汇编/经籍典/第089卷 > 《舞中成八卦赋》〈以中和所制盛德斯陈为韵〉张存则
## 钦定古今图书集成/理学汇编/经籍典/第089卷 > 《舞中成八卦赋》〈以中和所制盛德斯陈为韵〉张存则

“乐之容；舞为则”，导于情，崇于德。制其衣而五方咸备，
颁其序而八卦不惑。然后体利贞而疾徐有度，法行
健而循环不穷，数盈而刚柔匪杂，缀短而明德将融。
初配六以回旋，状马行于空；及变三而成列，知龙化
其中。信乾坤之简易，应金石之变通。于是步日而前，
因风而举。乘飘飏而婆娑杂沓，映照烛而长短合序。
既顺之而不却，亦明之而有所。则《离》《巽》之不差，岂进
退之无旅。则有应水之理，象木之规。叠若奔溜，散如
繁丝。五色相宣，谓神龟初负；八音咸奏，知灵凤来仪。
《震》也《坎》也，何斯违斯。既以悦随，企其遵令。象山而乍
结乍凝，依泽而若游若泳。状巍巍之德，仰之弥高。节
荡荡之音，于斯为盛。是知《艮》《兑》之为“美，故必随而不
兢。”是故圣人穷乐之变，制舞惟新。效知来而藏往，故
有要而有伦。非干戚之前设，若钧天之所陈。至若卿
云共临，瑞日同霁。乍离乍合，若翔若滞。随方辨色，非
前代之旧章；应节成文，实我唐之新制。是知舞以适
道无颇，乐以审政同和。观象取则，异乎侧弁峨峨。则
斯舞也，实百代之不讹。